ועדת העבודה והרווחה, כנסת 24, פרוטוקול מספר 46, 2021-12-13 09:50

אפרת רייטן: בוקר טוב לכולם.

אפרת רייטן: אני מתכבדת לפתוח את ישיבת ועדת העבודה והרווחה.

אפרת רייטן: כולנו מאוד מתרשמים מהמיקרופונים החדשים והנגישים שהגיעו אלינו.

אפרת רייטן: זה בעקבות פנייה גם של ארגוני הנכים וגם של נגישות ישראל.

אפרת רייטן: אנחנו מברכים על זה.

אפרת רייטן: אפרופו, עסקינן באנשים עם מוגבלויות.

אפרת רייטן: אנחנו רוצים לקיים ישיבה קצרה כדי לדון בהצעה להקמת ועדת משנה לעניין שוויון זכויות לאנשים עם מוגבלויות.

אפרת רייטן: הואיל ובאמת זה אחד הנושאים שהוועדה הזו דנה בהם רבות, בהיבטים שונים ורבים, החל בהנגשה, תעסוקה, חינוך, הזכות באמת לשוויון וכמובן השתלבות בכל אורחות החיים שלנו, בהחלט נעניתי לבקשתו של חבר הוועדה, חבר הכנסת יוראי להב.

אפרת רייטן: אני מבקשת להעמיד להצבעה את הקמתה של ועדת המשנה לשוויון זכויות לאנשים עם מוגבלויות, אשר חבר הכנסת יוראי להב הרצנו יהיה יושב הראש שלה.

אפרת רייטן: אני מציעה שחברת הכנסת שירלי פינטו קדוש, שמגיע לה מזל טוב לרגל הולדת בתה, וחברת הכנסת מיכל רוזין, חבר הכנסת אוסאמה סעדי וחבר הכנסת יצחק פינדרוס יהיו חברים בוועדת המשנה.

אפרת רייטן: הסמכויות של הוועדה יוקראו על ידי היועצת המשפטית.

ענת מימון: אז כמו שאמרה יושבת הראש, הוועדה המחליטה על הקמת ועדת משנה לפי סעיף 109 לתקנון, כשנקבע שהוועדה הזו היא זו שקובעת את סמכויות ועדת המשנה.

ענת מימון: אני אקריא את ההצעה לסמכויות הוועדה.

ענת מימון: ועדת המשנה לשוויון זכויות לאנשים עם מוגבלות תעסוק בנושאים הקשורים לזכויות אנשים עם מוגבלות, ותקיים פיקוח פרלמנטרי בנושא וכן תערוך דיונים יזומים.

ענת מימון: ועדת המשנה תדון בהצעות לסדר היום ובדיונים מהירים בנושא שוויון זכויות לאנשים עם מוגבלות, שיושבת ראש ועדת העבודה והרווחה החליטה על העברתם לדיון בה, לאחר שהובאו לוועדת העבודה והרווחה על ידי מליאת הכנסת והנשיאות.

ענת מימון: ועדת המשנה תדון בהצעות חוק ובחקיקת משנה בנושא שוויון זכויות לאנשים עם מוגבלות, לרבות בנושא הנגישות, שיועברו לוועדת המשנה על ידי יושבת ראש ועדת העבודה והרווחה, על מנת לדון בהם לקראת אישורם במליאת ועדת העבודה והרווחה.

אפרת רייטן: תודה רבה ליועצת המשפטית.

אפרת רייטן: לפני שאני אגש להצבעה, אני רוצה גם להשלים ולומר שבהמשך, כאשר תשוב חברת הכנסת שירלי פינטו מחופשת הלידה שלה, אני אציע להקים ועדת משנה נוספת שתהיה משלימה לוועדת המשנה של יוראי, לעניין נגישות עירונית.

אפרת רייטן: היא תיקח את הנושא הזה, כפי שהיא גם, אגב, מטפלת ומובילה אותו שנים רבות.

אפרת רייטן: נוכל ככה להסתייע בשני צוותים מסורים ומצוינים שיובילו שינויים וחקיקה, כמובן בעזרת הוועדה שלנו, בתחום השלם והכולל.

אפרת רייטן: אני חושבת שזה יכול להיות באמת רק לטובת קידום התחום.

אפרת רייטן: אנחנו ניגש להצבעה.

אפרת רייטן: מי שבעד הקמת ועדת המשנה שירים את ידו.

אפרת רייטן: מי נגד?

אפרת רייטן: אין, וגם אין נמנעים.

אפרת רייטן: אושר

אפרת רייטן: אני מודיעה בזאת על הקמתה של ועדת המשנה לעניין שוויון זכויות לאנשים עם מוגבלויות ברשותו של יושב הראש יוראי להב הרצנו.

יצחק פינדרוס: אני מתנצל, אני צריך לצאת.

אפרת רייטן: תודה רבה חבר הכנסת פינדרוס.

אפרת רייטן: בבקשה, יושב ראש ועדת המשנה.

יוראי להב-הרצנו: אני אהיה מאוד קצר.

יוראי להב-הרצנו: אני חושב שהצורך שלנו להבטיח מקום שווה ומלא לאנשים עם צרכים מיוחדים הוא קריטי וחיוני, כדי באמת להבטיח לכל אדם את זכות היסוד הכי בסיסית: להשתלב באופן מלא בחברה, בחינוך, בתרבות, בתעסוקה, לממש את החיים שלו ושלה.

יוראי להב-הרצנו: אני רוצה להודות לך, גברתי יושבת הראש, שאני יודע שהנושא הזה כל כך קרוב לליבך, כך שמצאת להקים לא ועדת משנה אחת אלא שתיים, על מנת באמת לכסות את כל העבודה שדרושה - ולצערנו דרושה הרבה מאוד עבודה.

יוראי להב-הרצנו: גם חברת הכנסת פינטו וגם אני נעבוד יחד על מנת באמת לעשות מה שצריך - וצריך הרבה - בשביל לאפשר לכל אדם בישראל לממש את חייו באופן מלא.

יוראי להב-הרצנו: אני רוצה להודות לך ולומר שאני מאוד מצפה לעבודה משותפת איתך כדי לעשות עבודה משמעותית בנושא הזה.

יוראי להב-הרצנו: אני מאוד מצפה לכך.

יוראי להב-הרצנו: תודה רבה.

אפרת רייטן: תודה רבה לך, יוראי.

אפרת רייטן: האמת שאני מוכרחה לומר בכנות שאני מאוד שמחה שאתה לוקח על עצמך את ועדת המשנה הזו.

אפרת רייטן: אני יודעת כמה זה חשוב לך, כמה אתה פועל ומתוך הלב, בצורה באמת חד-חד ערכית.

אפרת רייטן: אתה נותן את כל הלב שלך, מתוך אמונה שלמה ביכולות שלך, ובעצם במחויבות של החברה עבור אנשים עם מוגבלויות - לשלב, להכניס אותם, לא להשאיר אף אחד בחוץ, ולתת להם את כל האפשרויות וההזדמנויות כדי שיחושו באמת חלק מהחברה.

אפרת רייטן: אז תודה רבה.

אפרת רייטן: הרבה מאוד בהצלחה.

אפרת רייטן: חבר הכנסת אבו שחאדה, בבקשה.

סמי אבו שחאדה: בוקר טוב.

סמי אבו שחאדה: מברוק יוראי.

סמי אבו שחאדה: אני מאחל לך המון הצלחה.

סמי אבו שחאדה: ההצלחה שלך היא הצלחה של כולנו.

סמי אבו שחאדה: אנחנו תמיד נשמח לשתף פעולה בעניין הזה.

סמי אבו שחאדה: כפי שאתה יודע, אנשים עם מוגבלויות גם בחברה הערבית סובלים מהדרה כפולה אם לא למעלה מזה.

סמי אבו שחאדה: הם סובלים מאפליה והדרה בגלל היותם חלק מהמיעוט הערבי בארץ, וגם בגלל העניין הזה של הצרכים המיוחדים והמוגבלויות הם סובלים.

סמי אבו שחאדה: אנחנו תמיד נשמח לשתף פעולה.

סמי אבו שחאדה: אני מאחל לך המון-המון הצלחה בתפקיד החדש.

אפרת רייטן: תודה רבה, חבר הכנסת אבו שחאדה.

אפרת רייטן: חבר הכנסת מרעי, בבקשה.

מופיד מרעי: באמת בהצלחה.

מופיד מרעי: גם מגיע לו, ואנשים שבאמת לוקחים על עצמם להיות אחראים על נושא שהוא באמת טעון בערכיות ואנושיות, באמת מגיע להם את מלוא הכבוד וההערכה.

מופיד מרעי: אנחנו לרשותך כמובן, מה שתצטרך - אנחנו פה.

מופיד מרעי: שא ברכה, וחובת ההוכחה עכשיו עליך.

יוראי להב-הרצנו: על כולנו.

מופיד מרעי: אנחנו איתך.

אפרת רייטן: הצלחך - הצלחתנו, יוראי.

אפרת רייטן: תודה רבה לכולכם.

אפרת רייטן: בבקשה, יהודה דורון.

יהודה דורון: רציתי לברך על הקמת הוועדה הזו.

יהודה דורון: זה מאוד חשוב, במיוחד בימים האלה כשמנסים כרגע, פה בכנסת, לשנות את התקנות כדי שנכים לא יוכלו להיכנס למסעדות ולכל מיני מקומות.

יהודה דורון: אני שמח על זה שהקמת את הוועדה, שנוכל לדבר ולנסות לעזור לנכים.

יהודה דורון: תודה רבה.

יהודה דורון: אני מוכן להיות לרשותכם.

אפרת רייטן: יש לך פרטנר מצוין, יוראי.

אפרת רייטן: אתם תסגרו עם מנהלת הוועדה לגבי הלו"ז להמשך.

אפרת רייטן: אני נועלת את הדיון.

אפרת רייטן: תודה רבה.